Regionsrådspolitiker anklaget for krænkelser. Nu står kvinden frem.

Socialdemokratiets gruppe i Regionsrådet i Nordjylland blev i weekenden et partimedlem mindre. Det skete, fordi Thomas Hav valgte at blive løsgænger, efter han fik valget mellem at trække sig eller blive udelukket af Socialdemokratiets gruppe i regionsrådet.

- Baggrunden er, at der er kommet en klage over Thomas Hav. I en Facebook Messenger-chat med et kvindeligt partimedlem har han over flere dage skrevet en lang række kommentarer af seksuel karakter, der har overskredet kvindens og partiets grænse for, hvordan man bør opføre sig, siger gruppeformand Mogens Nørgaard til TV2 Nord tirsdag.

Sagen har stået på siden december, og der er i gruppen blevet afholdt flere møder - med Thomas Hav til stede, siger gruppeformanden:

- På møderne har han sagt, at han ikke er enig i kritikken, men at han har lovet at ændre karakter, siger Mogens Nørgaard.

’Tæve’ og ’House-Fisse’

Nu står modtageren af kommentarerne, den nu tidligere partifælle Jasmine Søgaard, for første gang frem og fortæller om de beskeder, som Thomas Hav har sendt til hende. Det var en messenger-chat, der blev indledt med en snak om en fælles politisk drøm, men den endte et helt andet sted.

Screenshot fra Facebook. Foto: TV 2 Nord

Thomas Hav kaldte Jasmine Søgaard for en tæve og et kvindeligt medlem af regionsrådet i Nordjylland en ’House-Fisse’.

- Jeg er så paf over, at en folkevalgt kan finde på at bruge sådan et sprogbrug, siger Jasmine Søgaard.

De grænseoverskridende beskeder fortsatte med at tikke ind ved Jasmine Søgaard.

Screenshot fra Facebook. Foto: TV 2 NORD

- Jeg er vred. Jeg vil ikke finde mig i at blive kaldt tæve, og at der er en, der skriver til mig, at jeg skal være hans tæve, og at han vil sende 10.000 kroner. Jeg vil ikke finde mig i, at det er en fra mit parti, der opfører sig på den måde, siger Jasmine Søgaard.

Da beskederne gik langt over hendes grænser, stoppede hun den 14. december al kontakt med Thomas Hav. Og den 15. december fortsatte Thomas Hav i chatten, men med en lidt anden tone.

Screenshot fra Facebook. Foto: TV 2 NORD

Thomas Hav har, efter at TV 2 Nord er kommet i besiddelse af Messenger-korrespondancen, ikke besvaret deres henvendelser.

- På byggepladser og stadion er tonen knap så bonet

Han har dog tidligere i et interview med TV2 Nord nægtet at forholde sig til alle anklager om krænkende beskeder på Facebook Messenger.

Har du skrevet krænkende kommentarer, som Mogens Nørgaard siger?

- Det nægter jeg at kommentere på. Det må stå for deres regning, siger Thomas Hav til TV2 Nord.

Er der noget faktuelt forkert i Mogens Nørgaards udtalelser?

- Det har jeg ingen kommentarer til.

Han vil heller ikke forholde sig til, at han på møder i december - ifølge Mogens Nørgaard - har lovet at ændre adfærd. Han henviser i stedet til, at han ofte kommer i miljøer, hvor der tales mere frit:

- Jeg kommer ude fra en byggeplads. Jeg er uddannet håndværker og kommer også på en fodboldbane, hvor tonen nogle gange er knap så bonet. Jeg har ikke handlet ud af mangel på respekt for mine vælgere.

Ren politisk beslutning

Thomas Hav forklarer ganske enkelt sit farvel til Socialdemokratiet med en rent politisk beslutning.

- Jeg vil søge maksimal indflydelse alle steder, jeg kommer. Og jeg vil rigtigt gerne spille i angrebet, som vælgerne bad mig om at gøre. Og så vil jeg ikke stå på mål for en bænkeplads.

Demed henviser han til den konstituering, som lige nu finder sted i regionsrådet, hvor gruppeformand Mogens Nørgaard skal fordele posterne.

- Det kan jeg ikke forstå, skulle være hans argument, for vi er jo slet ikke færdige med det arbejde endnu. Og jeg havde da også nogle poster, som jeg havde tænkt, Thomas skulle have, siger Mogens Nørgaard om den del.

Med beslutningen om at blive løsgænger er Thomas Hav derfor langt fra drømmen at gøre som sin far.

Tror på et come-back i Socialdemokratiet

Thomas Hav er søn af Orla Hav, der var amtsborgmester i Nordjylland fra 1998 til 2006.

Op til valget i november lagde Thomas han da heller ikke skjul på, at han agtede at følge i sin fars fodspor og sætte sig for bordenden i regionen, og ambitionerne om at blive regionsrådsformand har han stadig:

- De drømme er på ingen måde lagt i graven. Man skal altid have store drømme, siger han.

Og han tror da også på, at han har en fremtid i Socialdemokratiet.

- Det er jeg ikke et sekund i tvivl om. Det kan jeg sagtens. Jeg har stor kærlighed til partiet, og det vil jeg også have fremadrettet.